प्रवासी हिंदी साहित्य में भारतीय प्रवासी का जीवन आना स्वाभाविक है यह प्रायः सब कहानियों में मिलता है। कई रचनाओं में भारतीयेतर लोगों की उपस्थिति भी मिलती है। तेजेंद्र शर्मा की ‘कब्र का मुनाफ़ा’, ‘एक बार फिर होली’ में ब्रिटेन में रह रहे पाकिस्तानी जीवन की झाँकी मिलती है। अचला शर्मा की ‘रेसिस्ट’ दिखाती है कि लन्दन हादसे के बाद मुस्लिम जन-जीवन किस घुटन में रह रहा है। उनकी ‘मेहरआलम की दुआ’ का मेहरचंद भारतीय नहीं है, न ही उसकी साथी भारतीय है। उषा राजे सक्सेना की ‘अस्सी हूरें, शिराज और जुलियाना’ भी ऐसी ही कहानी है जिसमें ब्रिटेन और पकिस्तान के लोगों का चित्रण है। कृष्ण बिहारी काफ़ी समय से अबू धाबी में रह रहे है। यह एक मुस्लिम देश है। अतः यहाँ का प्रवासी जीवन ब्रिटेन और अमेरिका के प्रवासी जीवन से भिन्न है। तेल के उत्पादन के साथ खाड़ी देशों में प्रवासियों की संख्या बढ़ गयी है। फिर भी यहाँ मुस्लिम जनसंख्या बहुलता है। एक ही धर्म मानते हुए भी ये प्रवासी अपने साथ-साथ अपने देश की संस्कृति, अपने विचार-व्यवहार भी लाते हैं। इनकी ‘सर्वप्रिया’, ‘लूला हैदर’ दोनों कहानियाँ अत्यंत ख़ूबसूरत मगर दृढ़ चरित्र की स्त्री के विषय में हैं। इनकी ‘नातूर’, ‘बेगैरत कमेटी का मकान’ आदि में भी भारतियेत्तर जीवन चित्रित है।